Rīgā, 2022.gada 15.februārī.

Limbažu Valsts ģimnāzijas skolēnu vecākiem

Cienījamie vecāki!

Paldies Jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Limbažu Valsts ģimnāzija un tās īstenotās izglītības programmas - *Vispārējās vidējās izglītības vispārizglītojošā virziena programma, Vispārējās vidējās izglītības programma, Vispārējās vidējās izglītības matemātikas, dabaszinību un tehnikas virziena programma, Pamatizglītības programma, Speciālās pamatizglītības programma izglītojamajiem ar mācīšanās traucējumiem, Speciālās pamatizglītības programma izglītojamajiem* *ar valodas traucējumiem* - ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Vērtējot kvalitātes jomas “Atbilstība mērķiem” un “Iekļaujoša vide”, kvalitātes vērtējuma līmenis ir “ļoti labi”, bet “Kvalitatīvas mācības” - “labi”. Savukārt direktores darbs kvalitātes jomā “Laba pārvaldība” kopumā tiek vērtēts ar kvalitātes vērtējuma līmeni “ļoti labi” [[1]](#footnote-1), kas nozīmē, ka nepieciešamo pārmaiņu ieviešana ir skolas stiprā puse.

Limbažu valsts ģimnāzijas stiprās puses ir rūpes par katra skolēna labāku iekļaušanos skolas vidē. Skolā ir izveidota sistēma, kā skolēniem mācību procesā uzlabot sniegumu. Šo sistēmu zina un izprot visas iesaistītās puses. Skolēni un viņu vecāki atzinīgi novērtē iespēju paaugstināt savus mācību sasniegumus, labot vērtējumus “Laimīgās stundas” un “Laimīgās dienas” ietvaros.

Skolā ir plašs daudzveidīgu materiāltehnisko resursu klāsts, IKT infrastruktūra un nodrošinājums izglītības programmu kvalitatīvai īstenošanai. Skolēniem nodrošinātas iespējas dzīvot mūsdienīgā un komfortablā dienesta viesnīcā.

Skolā tiek veidota mācīšanās kultūra, pedagogi ir atvērti inovācijām, mācās un dalās pieredzē gan savā iestādē, gan atver durvis citu skolu pedagogiem, organizējot radošus seminārus “Tasīte izglītības”. Skolā ir atvērta vide, vērtībās un attieksmēs pamatota komunikācija.

Skolas direktore Gunta Lāce ir autoritāte un viedokļu līderis ne tikai Limbažu Valsts ģimnāzijā, bet arī novadā un valstī, iesaistās nozares politikas plānošanā un norišu konceptuālā izvērtēšanā, sadarbojas ar nozares profesionālajām organizācijām, aktīvi veidojot izziņas un inovāciju organizācijas kultūru arī savā skolā.

Skolas direktorei ir doktora zinātniskais grāds matemātikā, viņa piedalās mācību grāmatu izstrādē matemātikā, aktīvi darbojas kā *Skola2030* eksperte, iesaistās vidusskolas eksāmenu programmas un eksāmenu paraugu izstrādē, kā arī vada Limbažu novada izglītības iestāžu vadītāju metodisko apvienību.

Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar skolas direktori, direktores vietniekiem, pedagogiem, pašvaldības pārstāvi, skolas padomes un vecāku pārstāvjiem, atbalsta personālu un skolēnu pašpārvaldes pārstāvjiem.
2. 13 mācību priekšmetu stundu vērošana (klātienes stundas vērotas on-line režīmā);
3. Virtuāla skolas apskate kopā ar skolēniem.
4. Dokumentu izpēte (skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā *E–klase*, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts).
5. Tīmekļvietnes <http://www.limbazugimnazija.lv> informācijas izpēte.

Kā svarīgākos turpmākajos gados skolai veicamos darbus akreditācijas ekspertu komisija ir noteikusi sadarbībā ar pašvaldību rast risinājumu speciālās pamatizglītības programmas izglītojamajiem ar mācīšanās traucējumiem īstenošanai piesaistīt speciālo pedagogu.

Izstrādāt metodiku, kā izveidot efektīvi darboties spējīgu Skolas padomi, nodrošinot optimālu vecāku pārstāvniecību, nosakot maksimālo pārstāvju skaitu, lai darba organizācija un lēmumu pieņemšanas process būtu atbalsts skolas darba organizācijā.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Aija Melle

1. Skolas darbību, izglītības programmas īstenošanas kvalitāti un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)